Ireray e N’en nib M’agan’ Got Ngay, Fa? | Be Fil e Bible\nGA RA beeg e shimbung, ara mu yaliy e TV, ara mmotoyil ko radio ma boor e thin riy ni be weliy murung’agen e oloboch ni be rin’ e girdi’, nge mahl, nge kireb ni be rin’ e terrorist. Mu kum lemnag e pi magawon rom. Sana ke kireban’um ni bochan e kam m’ar fa kem’ be’ nib t’uf rom. Dabisiy ni ga be lem ni bod Job ni yog ni ‘kari kireban’.’​—Job 10:15.\nMu fithem ni nge lungum:\nGur, ireray e n’en nib m’agan’ Got ngay ni fan ngog nge gubin e girdi’?\nUw e gu ra pirieg e ayuw riy ya nge yag ni gu wan u fithik’ e pi magawon rog?\nGur, bay ba ngiyal’ nra gapas e fayleng, fa?\nGa ra pirieg e fulweg ko pi deer ney u Bible.\nBE YOG E BIBLE NRA THILYEG GOT RAROGON E FAYLENG.\n“Bayi n’ag urngin e lu’ u owcherad. Ma aram e dab ku unim’, ma dab ki i kireban’uy, ma dab ku un yor, ma dab ku un amith.”​—Revelation 21:4\n“Piin ni mugutgut e bay ra oggad nga lang.”​—Isaiah 35:6\n“Pi malmit e bay ra guyed ban’en.”​—Isaiah 35:5\n“Gubin e yam’ ni bay u lan e low ni bayi rung’ag laman, mi yad yib u lan e low rorad nga wuru’.” ​—John 5:28, 29\n“Dariy be’ ni be par u lan e nam rodad ni bay ki yog nib m’ar.”​—Isaiah 33:24\n“Me par e nam nib sug ko grain; me sug daken yungi ted ko woldug.”​—Psalm 72:16\nRA YIB ANGIN E THIN NU BIBLE NGOM\nDab mu gur ngam lemnag ni fapi thin ni bay ko fagal page ni ke yan e bogi lik’ay. Ya ke micheg Got nra rin’ gubin e pi n’ey, ma be yog e Bible rogon nra rin’.\nMachane gathi kemus ni be weliy e Bible rogon nra lebguy Got e tin ni ke micheg, ya ku be weliy rogon nrayog ni ngam pirieg e felfelan’ e chiney. Am lemnag e magafan’ rom nge pi magawon rom. Sana ba muun ngay e magawon ko salpiy nge magawon u tabinaw, ara m’ar, fa ke yim’ be’ nib t’uf rom. Bible e ra ayuwegem ni ngam man u fithik’ e pi magawon ni ma yib ngom, maku be pi’ e fulweg ko pi deer ni baaray ni gaar:\nMang fan ni gad ma gafgow?\nUw rogon ni ngad k’adedan’dad ko pi magafan’ rodad?\nUw rogon ni nge yag e felfelan’ nga lan e tabinaw rodad?\nMang e ma buch rodad u nap’an ni kad m’ad?\nKu rayog ni ngad mada’gad e piin ni kar m’ad ni yad ba t’uf rodad, fa?\nMang e mich riy nra lebguy Got e tin ke micheg ni fan ko gabul nge langlath?\nDabisiy ni ga baadag ni ngam nang e n’en ni be fil e Bible ni bochan e ga be beeg e re ke babyor ney. Re ke babyor ney e ra ayuwegem. Gubin e paragraph riy ma bay e deer nib puluw ngay. Boor e girdi’ ni yad ma fil e Pi Mich Rok Jehovah e Bible u taabang e yad baadag ni ngar beeged reb e paragraph ngemu’ mar gayed e fulweg riy. Gamad be athapeg ni ku arrogon gur. Manga yigi tow’athnagem Got e chiney ni ga be fil e thin nu Bible.\nNGAM NANG E N’EN NI BAY U BIBLE ROM\nBAY 66 e babyor u lan e Bible. Kan kieg e pi babyor ney ke par ni guruy nge verse ni fan e nge mom ni ngan pirieg. Fapi thin nu Bible ni kan tay nga lan e re ke babyor ney, e bin som’on e namba riy e aram e guruy ma bin migid ngay e verse. Bod ni fare thin ko “2 Timothy 3:16” e be yip’ fan e gin l’agruw yang e babyor nni yoloy nge yan ngak Timothy ko guruy ni 3 ko 16.\nRa um guy e pi thin nu Bible ni bay ko re ke babyor ney ma ra mom ngom ni ngam pirieg reb e thin nu Bible nge reb. Kub fel’ ni faanra mu gay rogon ni ngaum beeg e Bible rom ni gubin e rran. Ga ra beeg dalip i yan ko lal e guruy u gubin e rran ma rayog ni ngam beeg e Bible ni ga’ngin u lan reb e duw.\nMang e Yima Rin’ u Nap’an e Fol Bible?\nYi manang e Pi Mich Rok Jehovah u ga’ngin yang e fayleng ni bochan e fol Bible ni yad ma tay ko girdi’ ndariy puluwon. Mu guy rogon ni yad ma rin’ e re n’ey.